Brits-tiener dalk nog lank in hospitaal | Maroela Media
Brits-tiener dalk nog lank in hospitaal
Luday in die hospitaal. Foto: Facebook
'n Lang tyd van herstel lê nog vir Luday van der Merwe, die 16-jarige seun wat op Oujaarsaand vir 'n selfoon geskiet is, in die hospitaal voor.
Jenny Wallis, Luday se ouma wat na hom omsien, het oor die naweek bevestiging gekry dat Luday 'n parapleeg is. "Die koeël wat in sy rugwerwel vassit, het versplinter en is tans te gevaarlik om uitgehaal te word. Hulle kan ook nie 'n magnetiese resonansie-skandering doen nie, aangesien die skrapnel kan beweeg en sy organe beskadig," het Wallis Maandag aan Maroela Media gesê.
Luday is, sedert die voorval plaasgevind het, in die Dr. George Mukhari-hospitaal in GaRankuwa. "Hy gaan ten minste vir nog sewe maande na 'n jaar behandeling moet kry. Luday is verskriklik verveeld en ons probeer uit die trust wat vir hom gestig is om 'n draagbare DVD-speler of 'n PSP speletjie te koop."
Wallis sê voorts sy kan nie wag dat die distrikshospitaal binnekort in Brits oopmaak nie, dan kan Luday moontlik daarheen verplaas word en nader wees.
Luday is in sy bors geskiet toe hy 'n vriendin tydens 'n gewapende roof in Elandsrand naby Brits wou beskerm. Hy het haar glo uit die pad van die aanvaller gestamp. Die koeël het sy skouer binnegedring, deur albei sy longe gegaan en in sy rugstring vasgesteek. Hy is van die bors af ondertoe verlam.
Twee verdagtes is in verband met die skietery in hegtenis geneem.
'n Trust is vir Luday oopgemaak om by te staan met die mediese onkostes, 'n rolstoel aan te koop asook om hom moontlik na 'n privaathospitaal te laat oorplaas.